Planklagenævnet har overrulet den lokalplan, der lå klar for den kommende Bilka , kunne TV2 Nord afsløre tidligere på dagen. Dermed er den årelange strid i Hjørring henover natten pludselig ovre. Sådan da. For i et skriftligt svar til TV2 Nord begraver Salling Group, der står bag Bilka, Føtex, Netto og også A-Z i byen, nemlig ikke drømmen. - Vi tager til efterretning, at kommuneplantillægget er blevet underkendt. Nu vil vi vurdere sagen lidt mere grundigt, og så tager vi stilling til, hvad det betyder på den længere bane, skriver kommunikationsdirektør i Salling Group, Henrik Vinther Olesen. Anderledes klar i mælet er borgmester i den nordjyske kommune, Søren Smalbro fra Venstre. Han mener Planklagenævnets beslutning har holdt både kommune, Bilka og borgerne for nar: - Det er simpelthen for ringe! tordner han. - En skinnebenstakling Han har tidligere sagt, at det ville have en kæmpe attraktionsværdi for både kommune og opland at have "de tre B'er:" Bilka, Bauhaus og Biltema. Nu må han skyde en hvid pil efter Bilkaen. Planklagenævnet har kaldt lokalplanen ugyldig, fordi planerne om Bilkas placering i byen er for tæt på et fjerde B - Bispetorvet. Det undrer i den grad Søren Smalbro. Han mener, det er "en skinnebenstakling" af Planklagenævnet. - Der har været brugt masser, masser af tid i vores forvaltning og hele systemet i trafikale løsninger og alt muligt, så afstanden mellem de to separate butikker ikke er for stor eller for kort, siger han til TV2 Nord. Et spinkelt håb Der har været "massivt flertal" for Bilka og man har arbejdet med planer for og imod overdækning af arealet for at finde ud af "om borgerne skulle have regn i hovedet," siger han: - Og så på falderebet: Bum! - Der er brugt så meget spildt mælk på det her. Hvis det var en hindring, kunne vi så ikke have fået det at vide fra starten? Burde I ikke selv have været opmærksomme på det her? - Set i bakspejlet måske ja. Helt i graven er planerne dog ikke. Når Salling Group har trukket luft ind, håber borgmesteren på, at de rækker ud. Igen. - Hvis Salling Group ønsker at være i Hjørring, vil jeg gerne høre det. For så kan vi være behjælpelige sammen med dem - måske tættere på motorvejen. Det kunne være mit håb, slutter borgmesteren.

Opsummering:
Bilka-planerne er døde, men muligvis ikke begravet. Borgmester tordner.